**NAJČEŠĆA PITANJA I ODGOVORI**

**-vezano uz primjenu Zakona o zdravstvenoj zaštiti („Narodne novine“ broj 100/2018 – u daljnjem tekstu: Zakon) -preoblikovanje sustava primarne zdravstvene zaštite**

**1. Funkcionalna integracija u djelatnosti hitne medicine; sadržaj odluke osnivača, sadržaj ugovora o funkcionalnoj integraciji**

**(članak 36. Zakona)**

Odredba članka 36. stavka 7. Zakona o zdravstvenoj zaštiti propisuje da se djelatnost hitne medicine, sukladno odluci osnivača, organizira na temelju sklopljenog ugovora o funkcionalnoj integraciji koji sklapaju zavod za hitnu medicinu jedinice područne (regionalne) samouprave odnosno Grada Zagreba, bolnička zdravstvena ustanova koja ima objedinjeni hitni bolnički prijam i dom zdravlja.

Ministarstvo zdravstva izradilo je podlogu za Odluku o funkcionalnoj integraciji zdravstvenih ustanova radi organiziranja obavljanja djelatnosti hitne medicine, podlogu za Ugovor o funkcionalnoj integraciji zdravstvenih ustanova radi organiziranja obavljanja djelatnosti hitne medicine kao i podlogu za Pravila o postupanju funkcionalno integriranih zdravstvenih ustanova u djelatnosti hitne medicine koje je potrebno prilagoditi specifičnostima svake jedinice područne (regionalne) samouprave odnosno Grada Zagreba. Navedene podloge su objavljene na web stranici Ministarstva zdravstva (Istaknute teme/Primarna zdravstvena zaštita – provedba Zakona o zdravstvenoj zaštiti).

**2. Djelatnosti patronaže, palijativne skrbi i sanitetskog prijevoza - da li će se obavljati u privatnoj praksi u ordinaciji**

**(članci 46., 69. i 103. Zakona)**

Prema odredbi članka 46. stavka 2. Zakona o zdravstvenoj zaštiti u ordinaciji se može obavljati zdravstvena djelatnost obiteljske (opće) medicine, dentalne zdravstvene zaštite, zdravstvene zaštite predškolske djece, zdravstvene zaštite žena, medicine rada / medicine rada i sporta te specijalističko-konzilijarna djelatnost.

Sukladno stavku 3. istoga članka zakonske odredbe koje se odnose na ordinacije odgovarajuće se primjenjuju na medicinsko-biokemijske laboratorije, privatne prakse za zdravstvenu njegu u kući, privatne prakse fizioterapeuta, privatne prakse primalja, privatne prakse dentalnih tehničara, privatne prakse sanitarnih inženjera, privatne prakse radnih terapeuta i ljekarne u kojoj se obavlja ljekarnička djelatnost kao privatna praksa.

Iz navedenih odredbi proizlazi da se djelatnosti patronaže, palijativne skrbi i sanitetskog prijevoza ne mogu obavljati u privatnoj praksi u ordinaciji.

**3. Preseljenje ordinacije u novi prostor – suglasnost predstavničkog tijela županije/Grada Zagreba; kriteriji; može li se uskratiti suglasnost na preseljenje**

**(članak 51. Zakona)**

Sukladno članku 51. Zakona o zdravstvenoj zaštiti, zahtjev za odobrenje obavljanja privatne prakse u ordinaciji u novom prostoru zdravstveni radnik podnosi Ministarstvu zdravstva.

Uz navedeni zahtjev zdravstveni radnik koji ima sklopljen ugovor o provođenju zdravstvene zaštite sa Zavodom, uz ostalu dokumentaciju, obvezan je priložiti i suglasnost predstavničkog tijela jedinice područne (regionalne) samouprave odnosno Grada Zagreba za promjenu prostora obavljanja djelatnosti. Navedenom odredbom predstavničkom tijelu jedinice područne (regionalne) samouprave odnosno Grada Zagreba dana je ovlast odlučivanja o navedenom pitanju koja uključuje kako mogućnost davanja suglasnosti tako i mogućnost uskrate suglasnosti prema kriterijima koje određuje to tijelo.

**4. Zapošljavanje u ordinaciji još jednog zdravstvenog radnika iste struke – iz kojih sredstava se financira; da li se na njega automatizmom prenosi ordinacija po prestanku rada nositelja ordinacije**

**(članak 54. Zakona)**

Članak 54. stavak 3. Zakona o zdravstvenoj zaštiti dozvoljava zdravstvenom radniku koji obavlja privatnu praksu u ordinaciji zapošljavanje u radnom odnosu još jednog zdravstvenog radnika iste struke. Nositelj privatne prakse u tom slučaju i dalje ostaje zdravstveni radnik kojem je Ministarstvo zdravstva rješenjem odobrilo obavljanje privatne prakse u ordinaciji te je on poslodavac zdravstvenom radniku kojeg je zaposlio.

Nositelj privatne prakse financira zapošljavanje drugog zdravstvenog radnika iste struke u ordinaciji iz prihoda koje privatna praksa/ordinacija ostvaruje iz izvora propisanih člankom 57. Zakona o zdravstvenoj zaštiti.

Prestankom rada nositelja privatne prakse u ordinaciji - zdravstvenog radnika kojem je Ministarstvo zdravstva rješenjem odobrilo obavljanje privatne prakse u ordinaciji, prestaje i radni odnos zaposlenika u toj ordinaciji, bez mogućnosti automatskog prijenosa prava obavljanja djelatnosti u privatnoj praksi u ordinaciji na zdravstvenog radnika koji je radio kao zaposlenik u toj ordinaciji.

**5. Obavljanje djelatnosti u dislociranom prostoru koji se nalazi na potpomognutom području ili području s razvojnim posebnostima – da li je takva organizacija rada moguća i kod domova zdravlja; koji su kriteriji na temelju kojih se utvrđuje da se radi o potpomognutom području ili području s razvojnim posebnostima; na koliko dislociranih lokacija jedan tim može obavljati djelatnost**

**(članak 55.Zakona)**

Kriteriji na temelju kojih se utvrđuje je li neko područje potpomognuto područje ili područje s razvojnim posebnostima propisani su Zakonom o regionalnom razvoju Republike Hrvatske («Narodne novine», br. 147/14, 123/17 i 118/18).

Dom zdravlja može prema odredbi članka 103. stavka 14. Zakona o zdravstvenoj zaštiti obavljati svoju djelatnost i u prostoru koji se nalazi na potpomognutom području ili području s razvojnim posebnostima, a sve sukladno ugovoru o provođenju zdravstvene zaštite sklopljenim s Hrvatskim zavodom za zdravstveno osiguranje.

**6. Postupak za odobrenje produljenja obavljanja privatne prakse u mreži javne zdravstvene službe nakon navršenih 65 godina života – treba li zdravstveni radnik pribaviti mišljenje županije; može li zdravstveni radnik osnovati ordinaciju i u slučaju da je već navršio 65 godina**

**(članak 67. Zakona)**

Člankom 67. stavkom 2. Zakona o zdravstvenoj zaštiti propisano je da zdravstvenim radnicima u mreži javne zdravstvene službe pravo na obavljanje privatne prakse po sili zakona prestaje kad navrše 65 godina života.

Člankom 67. stavkom 3. Zakona o zdravstvenoj zaštiti propisano je da iznimno, u slučaju ugroženosti pružanja zdravstvene zaštite ministar može zdravstvenim radnicima uz prethodno pribavljeno mišljenje župana odnosno gradonačelnika Grada Zagreba odobriti produljenje obavljanja privatne prakse do navršenih 70 godina života.

Sukladno navedenom, u postupku odlučivanja o produljenju rada nakon navršenih 65 godina, zdravstvenih radnika koji će djelatnost obavljati u okviru mreže javne zdravstvene službe u privatnoj praksi u ordinaciji, zdravstveni radnik nositelj privatne prakse treba pribaviti prethodno mišljenje župana odnosno gradonačelnika Grada Zagreba.

Zdravstveni radnik može osnovati ordinaciju i ako je navršio 65 godina života, ukoliko ispunjava sve propisane uvjete. U okviru mreže javne zdravstvene službe u organizacijskom obliku ordinacije taj zdravstveni radnik može raditi u slučaju ugroženosti pružanja zdravstvene zaštite ako za to dobije suglasnost ministra zdravstva.

**7. Postupak imenovanja članova upravnog vijeća županijske bolničke zdravstvene ustanove**

**(članak 83. Zakona)**

Prema odredbi članka 260. Zakona o zdravstvenoj zaštiti sve zdravstvene ustanove obvezne su uskladiti svoj rad i poslovanje s odredbama toga Zakona u roku od šest mjeseci od dana njegova stupanja na snagu. Navedeno uključuje i obvezu županijskih bolničkih zdravstvenih ustanova da usklade broj članova i sastav upravnog vijeća s odredbom članka. 83. stavka 4. Zakona, s time da će temeljem navedene zakonske odredbe Vlada Republike Hrvatske pravovremeno imenovati svog predstavnika u upravnom vijeću navedene zdravstvene ustanove.

**8. Na koji način u odluci predstavničkog tijela jedinice područne (regionalne) samouprave odnosno Grada Zagreba utvrditi kriterije za određivanje iznosa zakupnine za poslovni prostor namijenjen obavljanju zdravstvene djelatnosti**

**(članak 106. Zakona)**

Kriterije za određivanje iznosa zakupnine za poslovni prostor utvrđuje predstavničko tijelo jedinice područne (regionalne) samouprave. Kao kriteriji mogu se, primjerice, odrediti zona, položaj, površina i namjena poslovnog prostora.

**9. Mogu li se palijativne postelje organizirati u domu za starije i nemoćne**

**(članak 111. Zakona)**

Palijativne postelje moguće je organizirati samo u okviru zdravstvene ustanove a ne u okviru doma za starije i nemoćne osobe jer dom za starije i nemoćne nije zdravstvena ustanova nego ustanova iz sustava socijalne skrbi.

**10. Na koji način se utvrđuje dodatak uz plaću za natprosječne rezultate u radu**

**(članak 162. Zakona)**

Mjerila utvrđivanja natprosječnih rezultata rada i način isplate dodatka za takve rezultate utvrdit će uredbom Vlada Republike Hrvatske u roku od šest mjeseci od dana stupanja na snagu Zakona o zdravstvenoj zaštiti.

**11. Na koji način u praksi provesti odredbu prema kojoj su nadležna tijela za zdravstvo jedinice područne (regionalne) samouprave odnosno Grada Zagreba obvezna utvrditi raspored radnog vremena privatnih zdravstvenih radnika u mreži javne zdravstvene službe koji obavljaju djelatnost u ordinaciji na području te jedinice, sukladno pravilniku iz članka 194. stavka 1.**

**(članak 194. Zakona)**

Sukladno odredbama članka 194. Zakona o zdravstvenoj zaštiti nadležna tijela za zdravstvo jedinice područne (regionalne) samouprave odnosno Grada Zagreba utvrđuju raspored radnog vremena privatnih zdravstvenih radnika u mreži javne zdravstvene službe koji obavljaju djelatnost u ordinaciji na području te jedinice, sukladno pravilniku iz stavka 1. ovoga članka.

Svojom odlukom nadležna tijela za zdravstvo jedinice područne (regionalne) samouprave odnosno Grada Zagreba uređuju postupanje u primjeni navedene odredbe pri čemu se dio operativnih poslova vezanih uz pripremu rasporeda radnog vremena može organizirati u suradnji s nadležnim domom zdravlja.

**12. Posebno dežurstvo – kako u praksi organizirati posebno dežurstvo u slučajevima kada zdravstveni radnici u privatnoj praksi (u koncesiji ili u ordinaciji) ne prihvaćaju sudjelovanje u posebnom dežurstvu**

**(članak 195. Zakona)**

Sukladno odredbi članka 195. stavcima 3. i 4. privatni zdravstveni radnici koji su u ugovornom odnosu s Hrvatskim zavodom za zdravstveno osiguranje, obvezni su sudjelovati u posebnom dežurstvu sukladno ugovoru o provođenju zdravstvene zaštite sklopljenim sa Zavodom, na lokacijama i prema rasporedu koji utvrđuju tijela nadležna za zdravstvo jedinice područne (regionalne) samouprave odnosno Grada Zagreba.

Nepridržavanje navedene zakonske obveze predstavlja prekršaj sukladno članku 246. stavku 1. točki 28. Zakona o zdravstvenoj zaštiti i kažnjava se novčanom kaznom u iznosu od 5.000,00 do 10.000,00 kuna.

Svako nepridržavanje Zakonom o zdravstvenoj zaštiti propisanih obveza također predstavlja i povredu ugovornih obveza koje proizlaze iz ugovora s Hrvatskim zavodom za zdravstveno osiguranje te predstavlja osnovu za primjenu ugovornih sankcija propisanih tim ugovorom.

**13. Mrtvozorstvo - kako u praksi organizirati mrtvozorstvo u slučajevima kada zdravstveni radnici u privatnoj praksi (u koncesiji ili u ordinaciji) ne prihvaćaju sudjelovanje u rasporedu mrtvozorstva**

**(članak 230. Zakona)**

Obveza utvrđivanja nastupa smrti, vremena i uzroka smrti osoba umrlih izvan zdravstvene ustanove, sukladno odluci predstavničkog tijela jedinice područne (regionalne) samouprave odnosno Grada Zagreba iz stavka 1. članka 230. Zakona o zdravstvenoj zaštiti, odnosi se i na privatne zdravstvene radnike – doktore medicine koji obavljaju zdravstvenu djelatnost u ordinaciji.

Nepridržavanje navedene zakonske obveze predstavlja prekršaj sukladno članku 246. stavku 1. točki 31. Zakona o zdravstvenoj zaštiti i kažnjava se novčanom kaznom u iznosu od 5.000,00 do 10.000,00 kuna.

**14. Donošenje nove Mreže javne zdravstvene službe – da li će se nova Mreža javne zdravstvene službe bitno razlikovati od sadašnje s obzirom na demografske promjene koje su se dogodile; na koji način će se odvijati suradnja s jedinicama lokalne i područne (regionalne) samouprave u postupku donošenja nove Mreže**

**(članak 254. Zakona)**

Člankom 45. stavkom 2. Zakona o zdravstvenoj zaštiti uređuje se da Mrežu javne zdravstvene službe, uz prethodno pribavljeno mišljenje Hrvatskog zavoda za zdravstveno osiguranje, Hrvatskog zavoda za javno zdravstvo, nadležnih komora i predstavničkih tijela jedinica područne (regionalne) samouprave odnosno Grada Zagreba, odlukom donosi ministar. Sukladno navedenoj zakonskoj odredbi, jedinice lokalne i područne (regionalne) samouprave bit će uključene kao jedan od ključnih dionika u proces donošenja nove Mreže javne zdravstvene službe.

**15. Postupak preoblikovanja privatnih praksi koje obavljaju djelatnost na temelju zakupa jedinice zakupa i privatnih praksi koje obavljaju djelatnost na temelju koncesije,**

**(članci 261. i 264. Zakona)**

Popisi dokumentacije potrebne za provođenje postupka preoblikovanja u ordinaciju/privatnu praksu sukladno Zakonu o zdravstvenoj zaštiti objavljeni su na web stranici Ministarstva zdravstva (Istaknute teme/Primarna zdravstvena zaštita – provedba Zakona o zdravstvenoj zaštiti).